**ПРИЛОЖЕНИЕ 10. НАРЕДБА ЗА УСЛОВИЯТА И РЕДА ЗА ПУБЛИКУВАНЕ И ЗА ПОДДЪРЖАНЕ В АКТУАЛЕН ВИД НА ИНФОРМАЦИЯТА В ЕДИННИЯ ПУБЛИЧЕН РЕГИСТЪР ПО УСТРОЙСТВО НА ТЕРИТОРИЯТА – ПРОЕКТ[[1]](#footnote-1)**

**Наредба за условията и реда за публикуване и за поддържане в актуален вид на информацията в Единния публичен регистър по устройство на територията**

**Глава първа**

**Общи положения**

**Чл. 1.** (1) С наредбата се определят условията и реда за публикуване и за поддържане в актуален вид на информацията в Единния публичен регистър по устройство на територията по чл. 5а от Закона за устройство на територията.

(2) Единният публичен регистър по устройство на територията се съобразява с изискванията на Глава Втора. Регистри, оперативна съвместимост и обмен на данни от Наредбата за общите изисквания към информационните системи, регистрите и електронните административни услуги (ПМС № 3 от 2017 г., обн., ДВ, бр. 5 от 17.01.2017 г.).

**Чл. 2.** (1) Единният публичен регистър по устройство на територията, наричан по-нататък „регистъра“, е електронна база от данни, която се поддържа от министъра на регионалното развитие и благоустройството.

(2) Публикуването на информация в регистъра се осигурява от административните органи по устройство на територията.

(3) Поддържането на регистъра осигурява:

1. свободен достъп до данните в публичната част на регистъра;

2. еднократно попълване на едни и същи данни, които се използват многократно;

3. възможност за предоставяне в структуриран вид на данни на административните органи по устройство на територията за публикуваните обстоятелства, които по силата на нормативен акт се поддържат на техните интернет страници;

4. въвеждане на данни само от надлежно овластени служители;

5. предоставяне на информацията по ясен и разбираем начин;

6. защита на данните в регистъра от неправомерен или случаен достъп, използване, промяна или унищожаване.

**Чл. 3.** (1) Достъпът до информацията в регистъра се осигурява през интернет страницата на Министерството на регионалното развитие и благоустройството или през програмни интерфейси.

(2) Административните органи, публикуващи информация в регистъра, осигуряват публичен достъп до него, като указват връзката към регистъра от поддържаните от тях интернет страници.

**Чл. 4.** (1) Информацията в регистъра е безплатна.

(2) Административните органи, организациите, предоставящи обществени услуги, лицата, осъществяващи публични функции, и органите на съдебната власт имат право на достъп до публикуваната в регистъра информация съгласно правила за достъп, одобрени от министъра на регионалното развитие и благоустройството.

(3) Гражданите и организациите извън посочените в ал. 2 имат право на достъп до определената с тази наредба общодостъпна част от публикуваната в регистъра информация.

(4) В общодостъпната част на регистъра не се публикува лични данни или класифицирана информация.

(5) Отговорност за своевременното публикуване, за пълнотата, достоверността и актуалността на публикуваната информация в регистъра носи органът, който я е публикувал.

**Чл. 5.** (1) За всяка публикация в регистъра се генерира автоматично индивидуален идентификационен номер. Новите документи се публикуват така, че да не бъде засегната вече публикувана информация. Допълване, заличаване или поправка на публикувани данни се извършват по начин, който не води до унищожаване или повреждане на информацията.

(2) Информацията в регистъра се систематизира и организира хронологично с възможност за проследяване на историята на публикациите, връзките с предходни и с последващи документи, допълненията и заличаванията.

(3) Към всяка публикация в регистъра се попълва информационна форма.

**Глава втора**

**Органи на единния публичен регистър по устройство на територията**

**Раздел I**

**Водещ орган на Единния публичен регистър по устройство на територията**

**Чл. 6.** (1) Министърът на регионалното развитие и благоустройството развива и поддържа регистъра на интернет страницата на Министерството на регионалното развитие и благоустройството.

(2) Министърът на регионалното развитие и благоустройството централизирано съхранява данните, публикувани в регистъра от органите по чл. 2 ал. 2 и им предоставя достъп до цялата информация.

(3) Министърът се смята за централен администратор на данни, който изпраща служебно и безплатно данните на всички административни органи, на лицата, осъществяващи публични функции, и на организациите, предоставящи обществени услуги, които въз основа на закон също обработват тези данни и са заявили желание да ги получават.

(4) Министърът на регионалното развитие и благоустройството публикува автоматично в регистъра информационните обекти, формализирани описания на данните, на които са първичен администратори лицата по чл. 2 ал. 2. Публикуването се извършва чрез информационната система за поддържане на регистъра.

(5) Министърът на регионалното развитие и благоустройството определя длъжностни лица от администрацията на Министерството на регионалното развитие и благоустройството, които да администрират регистъра – администратори на регистъра.

(6) Министърът на регионалното развитие и благоустройството може да предоставя свои функции по тази наредба на заместниците си или на други длъжностни лица в системата на Министерството на регионалното развитие и благоустройството.

(7) Министърът на регионалното развитие и благоустройството оправомощава ведомствен администратор на данни по регистъра в Министерството на регионалното развитие и благоустройството.

**Раздел II**

**Органи, публикуващи информация в Единния публичен регистър по устройство на територията**

**Чл. 7.** (1) Органите по чл. 2, ал. 2, които публикуват информация в регистъра са министърът на регионалното развитие и благоустройството, министърът на отбраната, министърът на вътрешните работи, председателят на Държавна агенция „Национална сигурност“, председателят на Държавна агенция „Разузнаване“, председателят на Държавна агенция „Технически операции“, началникът на Дирекцията за национален строителен контрол, областният управител и кметът на общината.

**Чл. 8.** Министърът на регионалното развитие и благоустройството публикува в регистъра:

1. актовете по устройство на територията, приети от Министерския съвет и

2. своите актове и документи по глава трета.

**Чл. 9.** Министърът на отбраната, министърът на вътрешните работи, председателят на Държавна агенция „Национална сигурност“, председателят на Държавна агенция „Разузнаване“ или председателят на Държавна агенция „Технически операции“ публикуват в регистъра съответните актове по глава трета, при спазване на изискванията и реда на Закона за защита на класифицираната информация.

**Чл. 10.** Началникът на Дирекцията за национален строителен контрол публикува в регистъра всички подлежащи на публикуване свои актове и документи по глава трета.

**Чл. 11.** Областният управител публикува в регистъра всички подлежащи на публикуване свои актове и документи по глава трета.

**Чл. 12.** Кметът на общината публикува в регистъра всички подлежащи на публикуване актове и документи по глава трета за съответната общината.

**Чл. 13.** Органите по този раздел могат да предоставят свои функции по тази наредба на длъжностни лица от ръководената от тях администрация.

**Чл. 14.** (1) Органите по този раздел оправомощават ведомствени администратори на данни по регистъра в ръководената от тях администрация. Тези служители отговарят за достоверността на публикуваната информация, както и за навременното ѝ публикуване.

(2) Лицата, които имат достъп до данни и документи от регистъра в обхвата по чл. 4, ал. 2, нямат право да разпространяват информация за обстоятелствата, фактите и документите, които са им станали известни при или по повод изпълнение на задълженията им, дори и при прекратяване на техните функции.

**Глава трета**

**Информация в Единния публичен регистър по устройство на територията**

**Раздел I**

**Подлежащи на публикуване актове и документи**

**Чл. 15.** В регистъра се публикува и поддържа актуална информация за:

1. разрешенията за поставяне по чл. 56, ал. 2 от Закона за устройство на територията;

2. разрешенията за поставяне по чл. 57, ал. 1 от Закона за устройство на територията;

3. заповедите за премахване по чл. 57а, ал. 3 от Закона за устройство на територията на обекти по чл. 56, ал. 1 и по чл. 57, ал. 1 от Закона за устройство на територията;

4. разрешенията по чл. 124 и по чл. 124а от Закона за устройство на територията;

5. актовете за одобряване на проекти на устройствени планове и на техни изменения по чл. 127, ал. 6, 8 и 10, чл. 129, ал. 1, 2 и 3 от Закона за устройство на територията;

6. заповедите за разрешаване изработването на проекти за изменение на действащи подробни устройствени планове по чл. 135, ал. 3 и 5 от Закона за устройство на територията;

7. разрешенията за промяна на предназначението на сгради или на самостоятелни обекти в сгради по чл. 147а, ал. 1 от Закона за устройство на територията;

8. разрешенията за строеж по чл. 148, ал. 2 и ал. 3, т. 1 и 2 от Закона за устройство на територията;

9. удостоверенията за упражняване на дейностите по оценяване на съответствието на инвестиционните проекти и/или упражняване на строителен надзор по чл. 166, ал. 1, т. 1 от Закона за устройство на територията;

10. техническите паспорти на строежите по чл. 176а, ал. 1 от Закона за устройство на територията;

11. разрешенията за ползване по чл. 177, ал. 2 от Закона за устройство на територията и удостоверения за въвеждане в експлоатация по чл. 177, ал. 3 от Закона за устройство на територията;

12. заповедите за премахване на незаконни строежи по чл. 225, ал. 1 и по чл. 225а, ал. 1 от Закона за устройство на територията.

**Чл. 16.** (1) При публикуването на актовете и документите по чл. 15 органите по чл. 2, ал. 2 предприемат технически и организационни мерки за защита на личните данни от случайно или незаконно унищожаване, от неправомерен достъп, от изменение или разпространение, както и от други незаконни форми на обработване.

(2) Мерките по ал. 1 се определят с вътрешни правила, освен ако не са уредени с нормативен акт, акт от правото на Европейския съюз или международен договор, по който Република България е страна. При необходимост мерките се преразглеждат и актуализират.

**Раздел II**

**Съдържание на публикуваната информация**

**Чл. 17.** (1) Всеки от актовете и документите по чл. 15 се публикува заедно с информационна форма, която съдържа основни категории информация:

1. административен акт;

2. издател на акта;

3. обект на акта;

4. адресат на акта.

(2) Категория „Административен акт“ съдържа обща информация за издадения документ:

1. номер на акта;

2. дата на издаване на акта;

3. наименование на акта;

4. състояние на акта;

5. правни основания за издаване на акта.

(3) Категория „Издател на акта“ съдържа информация за административния орган, издал акта:

1. наименование на административния орган;

2. наименование на администрацията, подпомагаща органа;

3. идентификационен номер на територията на компетентност на органа съгласно Единния класификатор на административно-териториалните и териториалните единици, когато това е приложимо.

(4) Категория „Обект на акта“ съдържа информация за пространственото местоположение на обекта, засегнат от разпоредбите на акта, или за обектите, ако са повече от един:

1. наименование на административно-териториалната или териториалната единица;

2. кадастрален идентификатор на имота или на имотите;

3. планоснимачен идентификатор на имота или на имотите по действащ кадастрален план;

4. номер на имота или на имотите, и номер на квартал по действащ план за регулация;

5. наименование на териториална местност;

6. устройствен вид на територията.

(5) Категория „Адресат на акта“ съдържа информация за адресата на акта, или за адресатите, ако са повече от един:

1. имена за физическите лица или наименование за юридическите лица;

2. уникален числен идентификатор на адресата;

3. постоянен адрес за физическите лица или адрес на управление за юридическите лица.

**Чл. 18.** Разрешенията за поставяне на преместваеми обекти по чл. 56, ал. 2 от Закона за устройство на територията се публикуват заедно със:

1. схемата за поставяне или извадка от схемата за поставяне на преместваемия обект.

2. проектна документация на временните връзки към мрежите и съоръженията на техническата инфраструктура, когато има такива и не са предмет на отделно разрешение.

**Чл. 19.** Разрешенията за поставяне на рекламни, информационни и монументално-декоративни елементи по чл. 57, ал. 1 от Закона за устройство на територията се публикуват заедно със:

1. схемата за поставяне или извадка от схема за поставяне на елемента;

2. проектната документация на елемента в пълен обхват и съдържание – текстови и графични материали;

3. проектна документация на временните връзки към мрежите и съоръженията на техническата инфраструктура, когато има такива и не са предмет на отделно разрешение.

**Чл. 20.** Заповеди за премахване по чл. 57а, ал. 3 от Закона за устройство на територията на обекти по чл. 56, ал. 1 и по чл. 57, ал. 1 от Закона за устройство на територията се публикуват заедно с констативният протокол за изпълнението им след като то е осъществено.

**Чл. 21.** Разрешения по чл. 124 и по чл. 124а от Закона за устройство на територията се публикуват заедно с:

1. одобрено задание по чл. 125 от Закона за устройство на територията с всички текстови и графични материали към него;

2. документите, издадени от компетентните органи за съгласуване на заданието по чл. 125, ал. 6 и 7 от Закона за устройство на територията.

**Чл. 22.** (1) Актовете за одобряване на проекти на устройствени планове и на техни изменения по чл. 127, ал. 6, 8 и 10, чл. 129, ал. 1, 2 и 3 от Закона за устройство на територията се публикуват заедно с всички текстови и графични материали на одобрения проект, включително специфичните правила и нормативи по чл. 13, ал. 2 от Закона за устройство на територията, когато такива са приети.

(2) Когато административният акт по ал. 1 е оспорен, се публикува текстова и графична информация за обхвата на оспорването пред съответния административен съд.

**Чл. 23.** Заповедите за разрешаване изработването на проекти за изменение на действащи подробни устройствени планове по чл. 135, ал. 3 и 5 от Закона за устройство на територията се публикуват заедно със скицата-предложение за исканото изменение, както и заданието, когато такова е изработено.

**Чл. 24.** Разрешения за промяна на предназначението на сгради или на самостоятелни обекти в сгради по чл. 147а, ал. 1 от Закона за устройство на територията се публикуват заедно с положителните становища на компетентните органи относно спазване на изискванията, определени с нормативен акт за новото предназначение.

**Чл. 25.** (1) Разрешенията за строеж по чл. 148, ал. 2 и ал. 3, т. 1 и 2 от Закона за устройство на територията се публикуват заедно с:

1. всички текстови и графични материали по всички части на одобрения инвестиционен проект, когато такъв се изисква;

2. комплексния доклад за съответствие с основните изисквания към строежите, когато разрешението за строеж е издадено въз основа на такъв;

3. други административни актове, когато издаването им е необходимо условие за издаване на разрешението за строеж, и когато са неразделна част от него по силата на нормативен акт;

4. визата за проектиране по чл. 140, ал. 3 от Закона за устройство на територията, когато такава е издадена.

(2) В случаите, когато разрешението за строеж е издадено въз основа на идеен инвестиционен проект, се публикуват и всички одобрени в последствие текстови и графични материали на всички части на инвестиционния проект, заедно с документите по ал. 1, т. 2 и 3.

(3) Към разрешението за строеж се публикуват:

1. протоколът за откриване на строителна площадка и определяне на строителна линия и ниво, а когато такъв не се изисква – датата на заверка на заповедната книга;

2. констативният акт за установяване съответствието на строежа с издадените строителни книжа и за това, че подробният устройствен план е приложен по отношение на застрояването;

3. всички заповеди за допълването им с изменения в одобрения инвестиционен проект в обхвата на съществените отклонения по чл. 154, ал. 2, т. 5, 6, 7 и 8 от Закона за устройство на територията заедно с документите по ал. 1, т. 1-3;

4. презаверяването на разрешението за строеж;

5. констативният протокол за завършване на сградата в груб строеж.

(4) С публикуването на всеки един от документите по ал. 3 се допълва или променя и информационната форма, когато това е необходимо.

(5) От одобрения инвестиционен проект по ал. 1, т. 1 общодостъпни са материалите по част архитектурна:

1. ситуационно решение;

2. фасадни изображения.

**Чл. 26.** Удостоверенията за упражняване на дейностите по оценяване на съответствието на инвестиционните проекти и/или упражняване на строителен надзор по чл. 166, ал. 2 от Закона за устройство на територията се публикуват в пълния им обхват и съдържание.

**Чл. 27.** Технически паспорти на строежите по чл. 176а, ал. 1 от Закона за устройство на територията се публикуват в пълния им обхват и съдържание.

**Чл. 28.** (1) Разрешенията за ползване по чл. 177, ал. 2 от Закона за устройство на територията се публикуват заедно със:

1. заверената екзекутивна документация на строежа;

2. констативния акт за установяване годността за приемане на строежа;

3. окончателния доклад за съответствие с основните изисквания към строежите;

4. протокола за установяване годността за ползване на строежа.

(2) Удостоверенията за въвеждане в експлоатация по чл. 177, ал. 3 от Закона за устройство на територията се публикуват заедно със:

1. заверената екзекутивна документация на строежа;

2. констативния акт за установяване годността за приемане на строежа;

3. окончателния доклад за съответствие с основните изисквания към строежите, когато такъв се изисква.

**Чл. 29.** Заповедите за премахване на незаконни строежи по чл. 225, ал. 1 и по чл. 225а, ал. 1 от Закона за устройство на територията се публикуват в пълния им обхват и съдържание.

**Чл. 30.** (1) При публикуване на информацията по този раздел се осигуряват условия за:

1. специализиран достъп до цялата информация в регистъра за нуждите на лицата по чл. 4, ал. 2;

2. достъп до общодостъпната част на регистъра за нуждите на лицата по чл. 4, ал. 3.

**Чл. 31.** (1) В случай, че административен акт по чл. 15, т. 1, 2, 6 и 8 загуби правно действие, това се отразява в информацията по чл. 17, ал. 2, т. 4 от информационната форма, и се прилага съответния доказателствен документ.

(2) След изпълнение на разпорежданията на административните актове по чл. 15, т. 3 и 12, това се отразява в информацията по чл. 17, ал. 2, т. 4 от информационната форма, и се прилага съответния доказателствен документ.

(3) След влизане в сила на крайните съдебни актове, постановени по повод на оспорването на административен акт по чл. 15, т. 5, това се отразява в информацията по чл. 17, ал. 2, т. 4 от информационната форма, прави се вписване на датата на влизане в сила, и се прилага съответния съдебен акт. Постановеното в диспозитива на съдебния акт се отразява в информацията по чл. 17, ал. 2, т. 5 от информационната форма.

(4) За всички останали случаи информацията по чл. 17 се поддържа в актуално състояние.

**Глава четвърта**

**Създаване и поддържане на Единния публичен регистър по устройство на територията**

**Раздел I**

**Въвеждане на Единния публичен регистър по устройство на територията**

**Чл. 32.** (1) Единният публичен регистър по устройство на територията се въвежда със заповед на министъра на регионалното развитие и благоустройството, която се публикува на интернет страницата на Министерството на регионалното развитие и благоустройството.

(2) От датата на публикуване на заповедта по ал. 1 възникват задълженията по тази наредба за органите по глава втора.

**Чл. 33.** Министърът на регионалното развитие и благоустройството поддържа регистъра и предоставя възможност на всички ведомствени администратори да поддържат информацията в регистъра в актуално състояние.

**Раздел II**

**Публикуване на информацията**

**Чл. 34.** (1) Органите по чл. 2, ал. 2 публикуват актовете и документите в регистъра по електронен път чрез оправомощените от тях ведомствени администратори на данни.

(2) Ведомственият администратор на данни се идентифицира в регистъра по реда и със средствата, предвидени в Закона за електронната идентификация.

(3) Органите по чл. 2, ал. 2 могат да оправомощават ведомствени администратори на данни в ръководената от тях администрация. В общините с районно деление се оправомощават ведомствени администратори на данни на общината и по един на всеки район.

(4) Ведомствените администратори на данни се регистрират при администратора на регистъра въз основа на искане от съответния орган по чл. 2, ал. 2.

(5) За промяна на регистрираните ведомствени администрации или за спиране на регистрацията се прилага реда на ал.4.

**Чл. 35.** (1) При публикуването на информацията в регистъра за съответните актове и документи, се предоставят сканирани изображения на всички техни текстови и графични части.

(2) Към актовете и документите по чл. 15 се публикуват и изработените в цифров вид документи в случаите, когато такива се изискват от Закона за устройство на територията. При несъответствие между цифровия и сканирания документ, действителен е документът на хартия.

(3) При публикуване на актовете и документите в регистъра ведомственият администратор на данни попълва съответната за всеки вид акт или документ информационна форма по чл. 17.

(4) Информационната форма съдържа задължителна и опционална информация. При липса на попълнена или грешно попълнена задължителна информация в информационната форма автоматично се отказва публикацията и се указва отстраняването на допуснатите пропуски от ведомствения оператор на данни.

**Раздел III**

**Срокове за предоставяне на информацията за публикуване**

**Чл. 36.** (1) Актовете по чл. 15, т. 1, 2, 3, 8 и 19 се публикуват в регистъра в седмодневен срок от влизането им в сила.

(2) Актовете по чл. 15, т. 4, 9 и 11 се публикуват в регистъра седмодневен срок от издаването им.

(3) Техническите паспорти по чл. 15, т. 10 се публикуват в регистъра в седмодневен срок от получаването им.

**Чл. 37.** (1) Актовете по чл. 15, т. 5 се публикуват в регистъра в седмодневен срок от изтичане на срока за оспорването им, включително когато са оспорени частично или изцяло.

(2) Информацията по чл. 31, ал. 3 се публикува в регистъра в тридневен срок от съобщаването на влезлия в сила съдебен акт.

**Чл. 38.** (1) Актовете по чл. 15, т. 7 се публикуват в регистъра в седмодневен срок от влизането им в сила.

(2) Частите на инвестиционния проект по чл. 25, ал. 2 се публикуват в регистъра в седмодневен срок от одобряването им.

(3) Документите по чл. 25, ал. 3, т. 1, 2 и 5 се публикуват в регистъра в седмодневен срок от създаването или заверката им, а актовете по чл. 25, ал. 3, т. 3 и 4 – в седмодневен срок от влизането им в сила.

**Чл. 39.** Информацията по чл. 31, ал. 1 и 2 се публикува в регистъра в седмодневен срок от настъпване на събитието.

**Раздел IV**

**Одит на Единния публичен регистър по устройство на територията**

**Чл. 40.** (1) Администраторът на регистъра най-малко веднъж годишно прави пълна проверка на:

1. организацията на системата за поддържане на регистъра чрез използване на схеми, изобразяващи компонентите и техните взаимоотношения

2. инвентаризация на информацията – информация за файловете с данни и базите от данни, които са произведени или свързани със системата

3. инвентаризация на ресурсите – преглед на всички постоянни файлове и бази данни, които са съотнесени, създадени, или актуализирани от системата;

4. инвентаризация на докладите – преглед на всички доклади, представени от системата, в това число за всеки съответното име и софтуера, който го генерира;

5. обзор на процесите – преглед на информация, която е приложима за обработване от системата. Включва система за ограничения, откази от оперативни стандарти и интерфейси с други системи;

6. обзор на комуникациите – преглед на комуникационните функции и процеси на системата;

7. техническото функциониране на регистъра.

(2) Администраторът на регистъра съставя обобщен доклад за проверката по ал. 1 и прави предложения за отстраняване на недостатъци и/или за създаване на нови или за развитие на съществуващи функции.

**Чл. 41.** (1) Министърът на регионалното развитие и благоустройството възлага извършването на анализ и оценка на риска за мрежовата и информационната сигурност на системата регулярно, но не по-рядко от веднъж годишно, или когато се налагат съществени изменения в целите, вътрешните и външните условия на работа, информационната и комуникационната инфраструктура, дейностите или процесите.

(2) Анализът и оценката на риска се извършват по методика, гарантираща съизмерими, относително обективни и повтарящи се резултати.

(3) На основание на анализа и оценката на риска се изготвя план за намаляване на неприемливите рискове, който да включва минимум:

1. подходящи и пропорционални мерки за смекчаване на неприемливите рискове;

2. необходими ресурси за изпълнение на тези мерки;

3. срок за прилагане на мерките;

4. отговорни лица.

**Глава пета**

**Ползване на информацията от Единния публичен регистър по устройство на**

**територията**

**Чл. 42.** (1) Всеки гражданин или организация може да ползва общодостъпната част на регистъра, без да е необходима регистрация или каквато и да било идентификация.

(2) Ползването на информацията по ал. 1 включва освен право на достъп и възможност за автоматично търсене на данни или генериране на обобщени справки по определени критерии.

**Чл. 43.** Административните органи, органите на съдебна власт и лицата, осъществяващи публични функции при ползване на информацията от регистъра в обхвата по чл. 4, ал. 2 се идентифицират по реда и със средствата на Закона за електронната идентификация.

**Чл. 44.** (1) Организациите, предоставящи обществени услуги, периодично представят на администратора на регистъра списък с лица от техния състав, на които да се предостави право на достъп до информацията в регистъра в обхвата по чл. 4, ал. 2.

(2) При предоставяне право на достъп администраторът на регистъра проверява качеството на организацията и връзката на всяко от предложените лица с нея като може да изисква представяне на доказателства за наличието на необходимите обстоятелства.

(3) Лицата по ал. 1 се идентифицират при ползване на информацията от регистъра в обхвата по чл. 4, ал. 2 по реда и със средствата на Закона за електронната идентификация.

**Чл. 45.** За ползването на информация в обхвата по чл. 4, ал. 2 в регистъра автоматично се съхранява информация за разгледаните документи и за направените справки от всяко лице, до която достъп има администраторът на регистъра.

**Глава шеста**

**Контрол по спазване на наредбата**

**Чл. 46.** Министърът на регионалното развитие и благоустройството осъществява координация за спазването на изискванията на тази наредба.

**Чл. 47.** (1) Във всяка административна структура контролът върху дейността на ведомствените администратори, определени да вписват обстоятелства в регистъра, се извършва от главния секретар или от секретаря на общината.

(2) В административните структури, които нямат главен секретар, контролът по ал. 1 се извършва от служител, определен със заповед на ръководителя на административната структура.

(3) Министърът на регионалното развитие и благоустройството може да назначава проверки по спазване на наредбата на органите по чл. 2, ал. 2, при които да установява съответствието на издадените актове и документи с публикуваните в регистъра и спазването на сроковете за публикуване.

**Чл. 48.** (1) Виновното неизпълнение на задълженията от страна на ведомствените администратори, извършващи вписвания, може да е основание за търсене на дисциплинарна отговорност по Закона за държавния служител или по Кодекса на труда.

**Чл. 49.** За неизпълнение или лошо изпълнение на задълженията, произтичащи от тази наредба, служителите, извършващи вписвания и ръководителите на административните органи по чл. 2, ал. 2, носят административнонаказателна отговорност съгласно Закона за електронното управление, ако по друг закон не е предвидено по-тежко наказание.

**Допълнителни разпоредби**

**§1.** По смисъла на тази наредба:

1. „Администратор на регистъра“ е длъжностно лице от администрацията на Министерството на регионалното развитие и благоустройството оправомощено да извършва дейностите поддръжка на Единния публичен регистър по устройство на територията.

2. „Ведомствен администратор на данни“ е длъжностно лице от администрацията на органите по чл. 2, ал. 2, оправомощено да извършва дейностите по публикуване на информация в Единния публичен регистър по устройство на територията на съответния орган.

3. „Информационна форма“ е електронна бланка, предоставяна от програмния интерфейс на Единния публичен регистър по устройство на територията, позволяваща попълване на информация в отворен машинночетим формат от съответния ведомствен администратор към всяка публикация в регистъра, и съдържаща определените с тази наредба реквизити.

**Преходни и заключителни разпоредби**

**§2.** (1) Министърът на регионалното развитие и благоустройството публикува в регистъра заварените от наредбата действащи актове на Министерски съвет по чл. 15, т. 5 в срок от три години от въвеждането на регистъра.

**§3.** (1) Министърът на регионалното развитие и благоустройството публикува в регистъра заварените от наредбата действащи актове по чл. 8, издадени след 11 февруари 2017 г., в срок от три години от въвеждането на регистъра.

(2) Органите по чл. 2. ал. 2 са длъжни да публикуват в регистъра всички заварени от наредбата свои действащи актове по чл. 15, издадени след 11 февруари 2017 г, в срок от три години от въвеждането на регистъра.

**§4.** Министърът на регионалното развитие и благоустройството приема правилата за достъп по чл. 4, ал. 2 в тримесечен срок от влизането в сила на тази наредба.

**§5.** (1) С въвеждането си, регистърът се интегрира с всички хоризонтални и централни системи за електронно управление.

(2) При въвеждане на регистъра се осигуряват условия за интеграцията му с Кадастрално-административната информационна система, Търговския регистър и регистъра на юридическите лица с нестопанска цел и Регистър Булстат.

(3) При въвеждане на регистъра се осигуряват условия за интеграцията му с Портала за устройството на територията по §50 от Преходните и Заключителните разпоредби към Закона за изменение и допълнение на Закона за устройство на територията (обн. ДВ. бр. 25 от 2019 г.) и с Единната информационна система по устройство на територията.

(4) След въвеждане на регистъра въз основа на доклада по чл. 40, ал. 1 се осигуряват условия за интеграция на регистъра с други регистри и системи, имащи отношение към устройството на територията.

**§6.** Наредбата се издава на основание чл. 5а от Закона за устройство на територията.

**§7.** Наредбата влиза в сила в срок от [ДД месец ГГГГ г.] от датата на обнародването ѝ в „Държавен вестник“.

1. Редакция – април 2023 г. [↑](#footnote-ref-1)